Slakur sóknarleikur varð Borgnesingum að falli - geta bætt sig í kvöld Skallagrímsmenn léku gegn Haukum á Ásvöllum í Hafnarfirði sl. föstudag þegar liðin mættust í 10. umferð Dominos deildar karla í körfubolta . Þeir var fyrsti leikurinn í nokkurn tíma sem liðið teflir fram fullskipuðu liði og var nokkur eftirvænting í loftinu fyrir leikinn , sérstaklega í ljósi hræringa í þjálfarateymi þess í vikunni . Hafnfirðingar mættu sprækir til leiks og voru ívið betri í fyrsta leikhluta og leiddu að honum loknum 22:16 . Borgnesingar komu hins vegar sterkir til baka í öðrum leikhluta og með góðum körfum frá Páli Axel Vilbergssyni um miðbik leikhlutans komust Borgnesingar sex stigum yfir 23:29 . Heimamenn snéru þó taflinu aftur sér í vil áður en liðin gengu til hálfleiks og var staða að loknum fyrri hálfleik 37 : 34 fyrir Hauka . Seinni hálfleikur var hins vegar tilþrifalítill hjá Borgnesingum eins og svo oft í vetur og ljóst er að liðið á nokkrar lexíur eftir ólærðar til að koma meira jafnvægi á leik sinn . Sóknarleikur liðsins virðist vera mikill höfuðverkur og átti liðið erfitt uppdráttar í honum í gær , sérstaklega í seinni hálfleik þar sem Borgnesingar skoruðu einungis 25 stig á móti 39 stigum Hauka . Lokatölur urðu því 76 : 59 að endingu . Páll Axel Vilbergsson dró vagninn í liði Skallagríms í gær með 19 stig en á eftir honum kom Egill Egilsson með 12 stig . Oscar Bellfield kom næstur með 11 stig og var langt frá því að vera sannfærandi , skoraði einungis í 3 skottilraunum af 20 utan af velli . Þá var Davíð Ásgeirsson með 8 stig , Grétar Ingi Erlendsson 4 , Orri Jónsson 3 og Sigurður Þórarinsson 2 . Næsti leikur Borgnesinga og sá síðasti fyrir jól er í kvöld í Borgarnesi gegn Grindvíkingum . Leikurinn hefst kl. 19:15 .